CELEX: 32020D1240
Language: lv
Date: 2020-08-21 00:00:00
Title: Komisijas Lēmums (ES) 2020/1240 (2020. gada 21. augusts), ar ko Bulgārijai atļauj piemērot Eiropas Parlamenta un Padomes Regulas (ES) 2020/698 3. pantā minētā laikposma pagarinājumu (izziņots ar dokumenta numuru C(2020) 5674) (Autentisks ir tikai teksts angļu valodā)

1.9.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 284/7
               
            
         KOMISIJAS LĒMUMS (ES) 2020/1240
         (2020. gada 21. augusts),
         ar ko Bulgārijai atļauj piemērot Eiropas Parlamenta un Padomes Regulas (ES) 2020/698 3. pantā minētā laikposma pagarinājumu
         
            
               (izziņots ar dokumenta numuru C(2020) 5674)
            
         
         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2020/698 (2020. gada 25. maijs), ar ko nosaka īpašus un pagaidu pasākumus saistībā ar Covid-19 uzliesmojumu attiecībā uz dažu sertifikātu, apliecību, licenču un atļauju atjaunošanu vai pagarināšanu un dažu periodisku pārbaužu un periodisku mācību atlikšanu dažās transporta tiesību aktu jomās (1) un jo īpaši tās 3. panta 3. punktu,
         tā kā:
         
                     (1)
                  
                  
                     Ar Regulas (ES) 2020/698 3. panta 1. punktu pagarina to vadītāja apliecību derīguma termiņu, kuru derīguma termiņš citādi būtu beidzies vai citādi beigtos laikā no 2020. gada 1. februāra līdz 2020. gada 31. augustam.
                  
               
                     (2)
                  
                  
                     Bulgārija 2020. gada 14. jūlija vēstulē iesniedza pamatotu lūgumu atļaut piemērot Regulas (ES) 2020/698 3. panta 1. punktā noteikto četru mēnešu pagarinājumu laikposmam no 2020. gada 1. februāra līdz 2020. gada 31. augustam. 2020. gada 16. un 20. jūlijā Bulgārija sniedza papildu informāciju, lai pamatotu savu pieprasījumu.
                  
               
                     (3)
                  
                  
                     Saskaņā ar Bulgārijas sniegto informāciju vadītāju apliecību atjaunošana Bulgārijā, visticamāk, nebūs iespējama līdz 2020. gada 31. decembrim to pasākumu dēļ, kas veikti, lai novērstu vai ierobežotu Covid-19 izplatīšanos.
                  
               
                     (4)
                  
                  
                     Saistībā ar vispārēju pielāgošanos jaunajiem tehniskajiem standartiem visi Bulgārijas personas dokumenti, t. i., personas apliecības un vadītāja apliecības, 2010. gadā tika izsniegti uz 10 gadiem (izņemot vadītāja apliecības profesionālai lietošanai). Tāpēc visu šo dokumentu termiņš beidzas 2020. gadā, un tas nozīmē, ka 2020. gadā ir jāatjauno miljoniem personas dokumentu, tostarp vadītāja apliecības.
                  
               
                     (5)
                  
                  
                     Ārkārtas stāvokļa laikā Bulgārijā vadītāja apliecību atjaunošana uz kādu laiku tika pārtraukta. Tagad tā ir atsākta, bet to dokumentu skaits, ko iestādes spēj apstrādāt jebkurā noteiktā laikposmā, ir mazāks nekā parasti, jo epidemioloģiskajai situācijai ir nepieciešami piesardzības pasākumi, jo īpaši sociālās norobežošanās noteikumi.
                  
               
                     (6)
                  
                  
                     Šādos apstākļos kompetentās iestādes, kas atbild par vadītāja apliecību izsniegšanu un atjaunošanu, saskaras ar ievērojamām praktiskām grūtībām, veicot savus pienākumus.
                  
               
                     (7)
                  
                  
                     Bulgārijai tādēļ būtu jāatļauj piemērot Regulas (ES) 2020/698 3. panta 1. punktā noteikto pagarinājumu laikposmam no 2020. gada 1. februāra līdz 2020. gada 31. augustam.
                  
               
                     (8)
                  
                  
                     Bulgārija ir piekritusi, ka šo lēmumu pieņem un paziņo angļu valodā,
                  
               IR PIEŅĒMUSI ŠO LĒMUMU.
         
            1. pants
            Bulgārijai ir atļauts laikposmā no 2020. gada 1. februāra līdz 2020. gada 31. augustam piemērot Regulas (ES) 2020/698 3. panta 1. punktā minētā laikposma četru mēnešu pagarinājumu.
         
         
            2. pants
            Šis lēmums ir adresēts Bulgārijas Republikai.
         
         
            Briselē, 2020. gada 21. augustā
            
               
                  Komisijas vārdā –
               
               
                  Komisijas locekle
               
               Adina-Ioana VĂLEAN
            
         
         
            (1)  OV L 165, 27.5.2020., 10. lpp.